१९७३ में जे पी की जीवन संगिनी प्रभाजी की मृत्यु से जे पी अकेले रह गए.तब इन्डियन एक्सप्रेस के स्वामी स्व.रामनाथ गोयनका जी के सहयोग से जे पी ने एक साप्ताहिक समाचार पत्र “एवरिमेंस वीकली” निकलना शुरू किया.जिसमे बहुत विचारोत्तेजक लेख लिखे.९ दिसंबर १९७३ को जे पी ने उक्त समाचार पत्र में देश के युवाओं को देश की समस्याओं को दूर करने और लोकतंत्र की रक्षा के लिए आगे आने का आह्वान किया.जिस पर युवाओं में अच्छी प्रतिक्रिया हुई.देहरादून में हम कुछ युवाओं ने १० या ११ दिसंबर को एक बैठक की और ये सोचा की युवाओं को संघर्ष के लिए बेरोजगारी के मुद्दे पर संगठित किया जा सकता है.अतः एक “बेरोजगार युवा मोर्चा” का गठन कर दिया गया.हालाँकि मैं स्वयं उस समय फौजदारी में वकालत कर रहा था और पी सी एस के मध्यम से मेरा चयन ‘बिक्री कर अधिकारी’ के पद पर हो चूका था.